S-254/2009

Mál þetta, sem þingfest var 4. júní sl. og dómtekið samdægurs, var höfðað með ákæru lögreglustjórans á Hvolsvelli, dagsettri 11. maí 2009, á hendur H-kk-þgf I-kk-þgf S-kk-þgf, kt. 000000-0000, Suðurhólum 30, 111 Reykjavík,

„fyrir vopnalaga- fíkniefna- og umferðarlagabrot

I.

Með því að hafa miðvikudaginn þann 22. apríl 2009 kl. 19:12, ekið bifreiðinni DO-422, Miðnesheiði að Sandgerði á 175 km hraða á klst. þar sem leyfður hámarkshraði var 90 km á klst.

Telst háttsemin varða við 2. mgr. 37. gr., sbr. 100. gr. umferðarlaga nr. 50/1987.

II.

Með því að hafa fimmtudaginn þann 23. apríl 2009 kl. 00:42, ekið bifreiðinni DO-422, Miðnesheiði að Sandgerði á 146 km hraða á klst. þar sem leyfður hámarkshraði var 90 km á klst.

Telst háttsemin varða við 2. mgr. 37. gr., sbr. 100. gr. umferðarlaga nr. 50/1987.

III.

Með því að hafa, þann 22. febrúar 2009, ekið bifreiðinni MZ-620 frá Gaddstaðaflötum í áttina að Suðurlandsvegi í Rangárvallasýslu, óhæfur til að stjórna bifreiðinni örugglega vegna áhrifa amfetamíns (95 ng/ml) og tetrahýdrókannabínóls (0,9 ng/ml) og með því að hafa í umrætt sinn í vörslu sinni 1,31 gramm af amfetamíni og 0,37 grömm af maríhúana kannabisefni.

Telst brot ákærða varða við 1., sbr. 2. mgr. 45. gr. a. umferðarlaga nr. 50/1987, sbr. 5. gr. laga nr. 66/2009, sbr. 1. mgr. 100. gr. nefndra umferðarlaga og 2. gr., sbr. 5. og 6. gr. laga um ávana- og fíkniefni nr. 65/1974, sbr. 1. gr. laga nr. 60/1980, 166. gr. laga nr. 82/1998, 1. gr. laga nr. 13/1985, 3. gr. laga nr. 68/2001 og 2. gr., sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001 með síðari breytingum.

IV.

Með því að hafa þann 22. febrúar 2009, haft í vörslu sinni hníf 39 cm langan með 27 cm löngu hnífsblaði en hnífurinn fannst við leit lögreglu í bifreiðinni MZ-620 í hurðarvasa við framsæti farþegamegin.

Telst brot ákærða varða við 1. mgr. 30. gr. og a. lið 2. mgr. 30. gr., sbr. 1. mgr. 36. gr. vopnalaga nr. 16/1998, sbr. 242. gr. laga nr. 82/1998.

Dómkröfur ákæruvaldsins.

a) Að ákærði verði dæmdur til refsingar.

b) Að ákærði verði dæmdur til greiðslu alls sakarkostnaðar.

c) að ákærða verði með dómi gert að sæta upptöku á framangreindum fíkniefnum (efnaskrá nr. 15.299 og 15.301) samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001.

d) að hnífur 39 cm á lengd með 27 cm löngu hnífsblaði, sbr. ákærulið IV. verði gerður upptækur með dómi, samkvæmt 2. tl. 1. mgr. 37. gr. vopnalaga nr. 16/1998.

e) að ákærða verði með dómi gert að sæta sviptingu ökuréttar samkvæmt 101. og 102. gr. umferðarlaga nr. 50/1987 frá 6. maí 2009 að telja.“

Ákærði, kom fyrir dóminn við þingfestingu málsins og játaði greiðlega sök. Farið var með málið samkvæmt ákvæðum 164. gr. laga nr. 88/2008 og var það tekið til dóms án frekari sönnunarfærslu er sækjanda og ákærða, sem óskaði ekki eftir skipuðum verjanda, hafði verið gefinn kostur á að tjá sig um lagaatriði og ákvörðun refsingar. Ákærði krafðist vægustu refsingar. Er játning ákærða í samræmi við önnur gögn málsins og verður hann sakfelldur fyrir brot sín en þau eru í ákæru rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt sakavottorði sem liggur frammi í málinu gekkst ákærði undir sátt þann 28. júlí 2006 fyrir brot gegn lögum um ávana- og fíkniefni og var gert að greiða 28.000 krónur í sekt.

Í matsgerð frá Rannsóknastofu í lyfja- og eiturefnafræði kemur fram að amfetamín og kannabínóíðar hefðu fundist í þvagi ákærða og að í blóði ákærða hefði mælst amfetamín 95 ng/ml og tetrahýdrókannabínól 0,9 ng/ml.

Refsing ákærða er nú ákveðin 500.000 krónur í sekt til ríkissjóðs, sem ákærða ber að greiða innan fjögurra vikna frá birtingu dóms þessa en sæta ella fangelsi í tuttugu og átta daga. Þá ber að svipta ákærða ökurétti í níu mánuði frá 6. maí 2009 að telja en þá var ákærði sviptur ökurétti til bráðabirgða. Ákærði sæti einnig upptöku á 1,31 grammi af amfetamíni og 0,37 grömmum af maríhúana. Ákærði sæti upptöku á 39 cm löngum hníf með 27 cm löngu hnífsblaði.

Samkvæmt yfirliti er sakarkostnaður vegna lyfja og eiturefnarannsóknar 130.353 krónur og styðst sú fjárhæð við reikning. Verður ákærði dæmdur til að greiða þann kostnað með vísan til 218. gr. laga nr. 88/2008. Þá er kostnaður samkvæmt yfirlitinu vegna töku blóðsýnis sagður vera 23.000 krónur. Engin gögn styðja þá kröfu utan afrit af reikningi frá Heilbrigðisstofnun Suðurlands, samtals 69.000 krónur, frá 24. mars 2009. Inn á þann reikning eru handritaðar fjárhæðir og lögreglunúmer. Er krafan vanreifuð að þessu leyti og ekki studd nægjanlegum gögnum. Verður ákærði ekki dæmdur til að greiða þann kostnað.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, H-kk-nf I-kk-nf S-kk-nf, greiði 500.000 krónur í sekt til ríkissjóðs innan fjögurra vikna frá birtingu dóms að telja en sæti ella fangelsi í tuttugu og átta daga.

Ákærði er sviptur ökurétti í níu mánuði frá 6. maí 2009 að telja.

Ákærði greiði í sakarkostnað 130.353 krónur.

Ákærði sæti upptöku á 1,31 grammi af amfetamíni og 0,37 grömmum af maríhúana.

Ákærði sæti upptöku á 39 cm löngum hníf með 27 cm löngu hnífsblaði.

Á-kvk-nf G-kvk-nf.